Author: Mirva Mikkilä
Last saved by: Lakka Mari
Company: FC Mainonnantekijät Oy

Kuopion kaupunki						Sivu	Perusturva ja terveydenhuolto						
	Talous- ja velkaneuvonta
	Antero Nieminen		31.1.2014

LAUSUNTO OIKEUSMINISTERIÖLLE KOSKIEN YKSITYISHENKILÖN VELKAJÄRJESTELYÄ KOSKEVAN LAIN TARKISTAMISTA

Kuopion kaupungin talous- ja velkaneuvonta pitää ehdotusta pääosin myönteisenä, mutta haluaa kiinnittää huomiota seuraaviin kohtiin:

VJL 9 a §

Velkajärjestelylain 9 a §:ää on ehdotettu muutettavaksi mm. siten, että siinä nimenomaisesti määriteltäisiin työttömyysaika, jonka umpeen kuluttua velkajärjestely voitaisiin lainkohdan estämättä myöntää. Alle 25-vuotiaiden kohdalla täksi ajaksi on ehdotettu 9:ää kuukautta. Kuopion kaupungin talous- ja velkaneuvonnan käsityksen mukaan tällainen lainmuutos passivoisi nuorta henkilöä. Käytännön velkaneuvontatyössä on nimenomaan kannustettu nuoria ylivelkaantuneita hankkimaan velkajärjestelyn saamiseksi ammatillinen koulutus, tai jos nuorella on jo sellainen, työpaikka.

VJL 11 b §

Ehdotettu velkaselvitysmenettely lisäisi talous- ja velkaneuvonnan työmäärää huomattavasti, ilman että menettelyllä saavutettaisiin merkittävää etua nykytilanteeseen verrattuna. Erityisesti ulosotossa olevien pienehköjen velkojen kohdalla on käytännössä käytetty velallisen ulosottolistassa olevaa saldoa, jolloin velkojalla on ollut halutessaan mahdollisuus oikaista saldo maksuohjelman laadintavaiheessa.

Lainkohdan yksityiskohtaisissa perusteluissa on todettu:  ”Saldopäivään perustuva saatavien ilmoittaminen yksinkertaistaisi menettelyä erityisesti silloin, kun maksuohjelmaehdotus toimitetaan käräjäoikeudelle jo velkajärjestelyhakemuksen liitteenä.” Tällaisen maksuohjelman ongelmana on se, että se on velallisen tai tämän avustajan näkemys velallisen taloudellisesta tilanteesta. Kun selvittäjä on asemansa puolesta puolueeton taho, on todennäköistä, että velkojat riitauttaisivat näitä maksuohjelmaehdotuksia useammin kuin selvittäjän laatimia ehdotuksia. Lisäksi selvittäjän määräämättä jättäminen nykyistä useammissa tapauksissa lisäisi käräjäoikeuksien työmäärää tiedoksiantojen osalta.

VJL 45 a §

Ehdotetun VJL 45 a §:n soveltamisalan ulkopuolelle on jätetty henkilöyhtiöt. Kuopion kaupungin talous- ja velkaneuvonnan käsityksen mukaan tämä rajaus rajoittaa lainkohdan soveltamisalaa tarpeettomasti. 

Käytännön velkaneuvontatyössä on ollut havaittavissa, että valtaosalla asiakkaiksi hakeutuvilla yrittäjillä ongelmat eivät johdu lyhytaikaisesta tulojen alentumisesta esim. sairauden vuoksi, jolloin ao. lainkohta tulisi sovellettavaksi. Pikemminkin useimmiten kyse on jo pitkän aikaa jatkuneista kannattavuusongelmista, joiden seurauksena on jäänyt maksamatta useiden tuhansien eurojen edestä veroja ym. lakisääteisiä maksuja. Onkin epäiltävissä, että lainkohdan merkitys jää käytännössä vähäiseksi, etenkin jos se rajataan koskemaan vain elinkeinon- ja ammatinharjoittajia. 

Lainkohdan 1 momentissa todettujen, elinkeinotoiminnan kannattavuuteen liittyvien edellytysten tutkiminen vaatii sellaista ammattitaitoa, jota vain harvalla talous- ja velkaneuvojalla on. Näin ollen laissa tulisi määritellä, mikä taho selvittäisi toiminnan kannattavuuden, ja millainen palkkio siitä maksettaisiin. Yrityksen talousapuverkosto voitaisiin todennäköisesti hyödyntää tässä tehtävässä.

Kuopiossa

Antero Nieminen
talous- ja velkaneuvontalakimies

Postiosoite           Savilahdentie 6, L 51  |  70210 Kuopio	Puhelin		017 182 710            www.kuopio.fi
 Käyntiosoite        Savilahdentie 6 B 2.krs  |70210 Kuopio		Faksi	017 182 193            etunimi.sukunimi@kuopio.fi